CELEX: 32020D0547
Language: ro
Date: 2020-04-17 00:00:00
Title: Decizia (UE) 2020/547 a Parlamentului European și a Consiliului din 17 aprilie 2020 privind mobilizarea marjei pentru situații neprevăzute în 2020 în scopul de a furniza asistență de urgență statelor membre și de a consolida în continuare mecanismul de protecție civilă al Uniunii/rescEU ca răspuns la epidemia de Covid-19

21.4.2020   
               
               
                  RO
               
               
                  Jurnalul Oficial al Uniunii Europene
               
               
                  L 125/5
               
            
         DECIZIA (UE) 2020/547 A PARLAMENTULUI EUROPEAN ȘI A CONSILIULUI
         din 17 aprilie 2020
         privind mobilizarea marjei pentru situații neprevăzute în 2020 în scopul de a furniza asistență de urgență statelor membre și de a consolida în continuare mecanismul de protecție civilă al Uniunii/rescEU ca răspuns la epidemia de Covid-19
         PARLAMENTUL EUROPEAN ȘI CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (1), în special punctul 14,
         având în vedere propunerea Comisiei Europene,
         întrucât:
         
                     (1)
                  
                  
                     Articolul 13 din Regulamentul (UE, Euratom) nr. 1311/2013 al Consiliului (2) a instituit o marjă pentru situații neprevăzute de până la 0,03 % din venitul național brut al Uniunii.
                  
               
                     (2)
                  
                  
                     În conformitate cu articolul 6 din Regulamentul (UE, Euratom) nr. 1311/2013, Comisia a calculat valoarea absolută a acestei marje pentru situații neprevăzute pentru exercițiul 2020 (3).
                  
               
                     (3)
                  
                  
                     După examinarea tuturor celorlalte posibilități financiare de reacție la circumstanțe neprevăzute în cadrul plafonului angajamentelor pentru 2020 de la rubrica 3 (Securitate și cetățenie) din cadrul financiar multianual (CFM) și având în vedere mobilizarea marjei globale pentru angajamente cu suma totală de 2 392 402 163 EUR disponibilă în exercițiul financiar 2020 și a Instrumentului de flexibilitate cu suma totală de 1 094 414 188 EUR disponibilă în exercițiul financiar 2020, este necesar să se mobilizeze marja pentru situații neprevăzute pentru a răspunde nevoilor generate de epidemia de Covid-19 prin majorarea creditelor de angajament în bugetul general al Uniunii pentru exercițiul financiar 2020 peste plafonul rubricii 3 din CFM.
                  
               
                     (4)
                  
                  
                     Având în vedere această situație foarte specială, condiția de ultimă instanță prevăzută la articolul 13 alineatul (1) din Regulamentul (UE, Euratom) nr. 1311/2013 este îndeplinită.
                  
               
                     (5)
                  
                  
                     Prezenta decizie este legată de finanțarea inclusă în bugetul rectificativ nr. 2 la bugetul general al Uniunii Europene pentru exercițiul financiar 2020. Pentru a se asigura coerența cu acest buget rectificativ, prezenta decizie ar trebui să se aplice de la data adoptării,
                  
               ADOPTĂ PREZENTA DECIZIE:
         
            Articolul 1
            În cadrul bugetului general al Uniunii Europene pentru exercițiul financiar 2020, se mobilizează din marja pentru situații neprevăzute suma de 714 558 138 EUR în credite de angajament peste plafonul angajamentelor de la rubrica 3 (Securitate și cetățenie) din cadrul financiar multianual.
         
         
            Articolul 2
            Suma totală de 714 558 138 EUR menționată la articolul 1 se compensează cu marja sub plafonul de angajamente aferent exercițiului financiar 2020 de la rubrica 5 (Administrație) din cadrul financiar multianual.
         
         
            Articolul 3
            Prezenta decizie intră în vigoare la data publicării în Jurnalul Oficial al Uniunii Europene.
            Se aplică de la 17 aprilie 2020.
         
         
            Adoptată la Bruxelles, 17 aprilie 2020.
            
               
                  Pentru Parlamentul European
               
               
                  Președintele
               
               D. M. SASSOLI
            
            
               
                  Pentru Consiliu
               
               
                  Președintele
               
               G. GRLIĆ RADMAN
            
         
         
            (1)  JO C 373, 20.12.2013, p. 1.
         
            (2)  Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (JO L 347, 20.12.2013, p. 884).
         
            (3)  Comunicarea Comisiei către Consiliu și Parlamentul European din 15 mai 2019 cu privire la ajustarea tehnică a cadrului financiar pentru 2020 în funcție de evoluția VNB [COM(2019) 310].